晦堂歌爲邑令朱天經作
作者：鄒極
朝代：宋

paragraphs: 吾邑有賢令，才猷足經國。
政成越一考，俊譽自赫赫。
既圃闢後堂，背南面西北。
爲愛園中景，花木皆手植。
乘閒一造見，問名名未得。
反覆爲君思，請以晦題額。
晦取用而明，非謂入宴息。
韜藏蒞衆術，蓄養輔世德。
制動本以靜，對語定以默。
大欲揚王庭，小亦去民忒。
有如匣中劍，利在誅奸慝。
又若山下泉，出乃作惠澤。
公家急期會，訴牒仍堆積。
一判情僞分，經目猶白黑。
堂中琴寂寞，昔優今逼迫。
堂內經縱橫，客至君欣懌。
豈無詩酒興，相與樂暇隙。
平臺歌舞地，池上有瑶席。
坐揖竹風細，行依檜陰直。
返照亙天紅，輕烟半山白。
試觀禽鳥細，所畏網與弋。
我晦異君子，終焉茲屏跡。
出處各一時，俯仰無愧色。
作詩見情性，擬古麗以則。